Správa

o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov a návrh harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2010

Zámer sprehľadniť pozemkové vlastníctvo v Slovenskej republike bol po roku 1990 prvýkrát uplatnený v Koncepcii usporiadania pozemkového vlastníctva v Slovenskej republike, schválenej uznesením vlády Slovenskej republiky č. 869/1993 z 23. 11. 1993 a jej Organizačného zabezpečenia schváleného uznesením vlády Slovenskej republiky č. 572/1994 z 14. 6. 1994. 

Záväzok obnoviť a usporiadať pozemkové vlastníctvo je uplatňovaný v zákone SNR č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, v zákone NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, neskôr voči Európskej únii v Národnom programe pre prijatie acquis communautaire (NPAA), schválenom uznesením vlády Slovenskej republiky č. 237/1998 z 24. 3. 1998 a v ďalších koncepčných dokumentoch, vzťahujúcich sa na konkrétne územia Slovenskej republiky. 

Obnova evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom  v znení neskorších predpisov sa vykonáva podľa harmonogramov katastrálnych území na konanie o obnove evidencie niektorých pozemkov a právnych vzťahov k nim schvaľovaných každoročne  vládou Slovenskej republiky. 

Podľa uznesenia vlády číslo 807 z 12. 10. 2005  a uznesenia vlády číslo 970 z 7. 12. 2005 je vo výdavkovej časti platného rozpočtu Slovenského pozemkového fondu premietnutá aj spoluúčasť na financovaní nákladov súvisiacich s „Registrom obnovenej evidencie pozemkov“ podľa zákona NR SR č.  180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov prostredníctvom Ministerstva pôdohospodárstva Slovenskej republiky s ročným finančným objemom 3 319 392 Eur (100 000 000 Sk). 

K 31. 8. 2009 je stav obnovy evidencie niektorých pozemkov a právnych vzťahov k nim nasledovný: 

I.	Ministerstvo pôdohospodárstva Slovenskej republiky

Ministerstvo pôdohospodárstva Slovenskej republiky zabezpečuje konanie o obnove evidencie niektorých pozemkov a právnych vzťahov k nim v 1214 katastrálnych územiach. Zostávajúcich 83 katastrálnych území z celkového počtu má byť podľa uzavretých zmlúv ukončených v priebehu roka 2010. 

Ministerstvo pôdohospodárstva Slovenskej republiky nepredkladá harmonogramy katastrálnych území od roku 2003, keďže v prislúchajúcich katastrálnych územiach už zabezpečilo začatie konania o obnove evidencie niektorých pozemkov a právnych vzťahov k nim. K 31. 8. 2009 ukončilo prostredníctvom špecializovanej štátnej správy na úseku pozemkových úprav a ochrany poľnohospodárskej pôdy - krajských pozemkových úradov a obvodných pozemkových úradov 1142 registrov obnovenej evidencie pozemkov a z nich je 1131 zapísaných v katastri nehnuteľností (99 %).

II.	Úrad geodézie, kartografie a katastra Slovenskej republiky

Úrad geodézie, kartografie a katastra Slovenskej republiky prostredníctvom špecializovanej štátnej správy na úseku katastra nehnuteľností - katastrálnych úradov a správ katastra zabezpečuje konanie o obnove evidencie niektorých pozemkov a právnych vzťahov k nim v 2 324 katastrálnych územiach. 

K 31. 8. 2009 Úrad geodézie, kartografie a katastra Slovenskej republiky prostredníctvom katastrálnych úradov a správ katastra ukončil 1231 registrov obnovenej evidencie pozemkov a z nich je 1216 zapísaných v katastri nehnuteľností (98,8 %). Doposiaľ Úrad geodézie, kartografie a katastra Slovenskej republiky vynaložil na obnovu evidencie niektorých pozemkov a právnych vzťahov k nim 43 116 080 Eur (1 298 915 026 Sk).

Úrad geodézie, kartografie a katastra Slovenskej republiky potrebuje na ukončenie obnovy evidencie niektorých pozemkov a právnych vzťahov k nim do roku 2015 celkom 31 002 131 Eur (933 970 198 Sk), z toho:
- zo štátneho rozpočtu, z kapitoly Úradu geodézie, kartografie a katastra Slovenskej republiky 14 405 171 Eur (433 970 181 Sk) 
- z rozpočtu Slovenského pozemkového fondu v roku 2010 - 3 319 392 Eur (100 000 000 Sk) (zabezpečené v zmysle uznesenia vlády č. 970 z roku 2005) 
- z rozpočtu Slovenského pozemkového fondu v rokoch 2011 - 2015   13 277 568 Eur (400 000 000 Sk).
III.	Zápis registrov obnovenej evidencie pozemkov a právnych vzťahov k nim do katastra nehnuteľností

Orgány štátnej správy na úseku katastra nehnuteľností – správy katastra ročne preberajú a zapisujú cca 120 registrov obnovenej evidencie pozemkov. Pri plánovanom ukončení usporiadania pozemkového vlastníctva do roku 2015 bude potrebné zapísať do katastra nehnuteľností v priemere 212 registrov obnovenej evidencie pozemkov ročne.

Plnenie úloh spojených s konaním o obnove evidencie niektorých pozemkov a právnych vzťahov k nim pozostáva z kontroly registrov obnovenej evidencie pozemkov, odstraňovania chýb v údajoch katastra a následnom zápise registrov obnovenej evidencie do katastra nehnuteľností z celého územia Slovenska.

IV.	Resumé

K ukončeniu registrov obnovenej evidencie pozemkov je potrebné schváliť harmonogram zostávajúcich 188 katastrálnych území z celkového počtu 3538 katastrálnych území v Slovenskej republike. Zároveň je nevyhnutné, aby Slovenský pozemkový fond naďalej prispieval aj v rokoch 2011 až 2015 sumou 3 319 392 Eur (100 000 000 Sk) ročne. Úrad tak k 31. 12. 2014 bude môcť konštatovať ukončenie registrov obnovenej evidencie pozemkov, ktoré vedú k usporiadaniu vlastníckych a užívacích vzťahov a sú základným prvkom na následné zadávanie pozemkových úprav Ministerstvom pôdohospodárstva Slovenskej republiky, možnosti vyrovnať štátom reštitučné konania a usporiadať nehnuteľnosti štátu, ktoré sú základom pri vyberaní daní.

V.	Harmonogram katastrálnych území na konanie o obnove evidencie niektorých pozemkov a právnych vzťahov k nim na rok 2010

Do harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2010 je navrhnutých zostávajúcich 188 katastrálnych území.